તો શું શક્ય છે? એક શક્યતા પહેલેથી ખુલ્લી છે. અર્થશૂન્યતા વચ્ચે અર્થ પેદા કરવાનો પ્રયાસ તો કરી જ શકાય છે. બહાર આટલી મોટી ફસામણ જે છે તેને બ્રૅકેટમાં મૂકીને, ઘડીભર વિસારે પાડીને, માણસ કંઇ નહીં તો પોતાનામાં પાછો તો ફરી શકે છે. દેખીતું છે કે ઍક્સ્પ્રેસ હાઇ-વે પર યુ-ટર્ન અનિચ્છનીય છે. પણ અંદરના ટ્રાફિકમાં યુ-ટર્ન હમેશાં શક્ય છે, હમેશાં ઇચ્છનીય છે. સ્વ-સ્વીકાર અને આત્મસાક્ષાત્કાર આખી માનવજાત માટે ભલે નહીં પણ વ્યક્તિ માટે તો હમેશાં શક્ય હોય છે. સ્વ-સત્તાને શરણે ચાલી જવું મારા માટે ક્યારેય અશક્ય નથી હોતું. જાત આગળ હું પૂરું સાચકલું રડી તો શકું છું. મારી વિજિગીષાને હું તો કાબૂમાં લઇ શકું છું. મારાં સપનાંની અશક્યતાઓને હું તો ઓળખી શકું –કપરી વાસ્તવિકતાઓનો સામનો કરવાનો તો પછી આવે.